**Ministru kabineta noteikumu projekta „Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts „Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai”(turpmāk – MK noteikumu projekts) ir izstrādāts balstoties uz Ministru prezidenta 2011.gada 19.jūlija rezolūciju Nr.87/2011-JUR-80, ar kuru Finanšu ministrijai tika uzdots uzdevums, pamatojoties uz Sabiedrības integrācijas fonda likuma 5.panta sesto daļu, nodrošināt Ministru kabinetam dotā uzdevuma (Nr.2011-uzd-1407) izpildi. |
| 2. | Pašreizējā situācija un problēmas | Saskaņā ar Sabiedrības integrācijas fonda likuma 5.panta sesto daļu Ministru kabinetam tiek dots deleģējums izstrādāt Ministra kabineta noteikumus, kas reglamentētu nevalstisko organizāciju līdzfinan­sējuma piešķiršanas, vadības, uzraudzības un kontroles kārtību.  Šobrīd nav vienota kārtība, kas noteiktu, kā Sabiedrības integrācijas fonds piešķir līdzfinansējumu nevalstiskajām organizācijām sabiedrības integrācijas veicināšanai un nevalstiskā sektora attīstības programmu un projektu īstenošanai, kādām prasībām ir jāatbilst projekta iesniedzējam un sadarbības partnerim, kā tiek apstiprināts projekta konkursa nolikums un konkursa publicēšanas kārtība, kā arī nav noteikta vienota kārtība, kā tiek uzraudzīta projekta īstenošana un finanšu līdzekļu izlietošana atbilstoši projekta noteiktajiem mērķ­iem.  Tāpat šobrīd normatīvajos aktos nav noteikta kārtība, kādā Sabiedrības integrācijas fonds var atgūt neatbilstoši veiktos izdevumus.  Vienlaikus Ministru kabinetā 2011.gada 20.decembrī tika izskatīts Korupcijas novēršanas un apkarošanas biroja (turpmāk – KNAB) sagatavotais informatīvais ziņojums "Par valsts vai pašvaldību budžeta finansētu institūciju darbību regulējošo normatīvo aktu pilnveidošanu" (TA-1241) (turpmāk – Informatīvais ziņojums), kurā secināts, ka normatīvajos aktos nav noteikta kārtība, kādā piešķir finansējumu nevalstiskām organizācijām un privātajām kapitālsabiedrībām, kā arī tiesiskais regulējums ir nepilnīgs jautājumos, kas skar minēto finanšu līdzekļu izlietojuma kontroli, tādējādi radot risku nesasniegt šo finanšu līdzekļu piešķiršanas mērķus.  Saskaņā ar Ministru kabineta 2011.gada 20.decembra protokollēmuma Nr.75 3.1.apakšpunktu, Finanšu ministrijai ir uzdots sagatavot normatīvo aktu projektus, atbilstoši Informatīvajā ziņojumā minētajiem kritērijiem, precizējot valsts budžeta līdzekļu piešķiršanas kārtību biedrībām, nodibinājumiem, reliģiskām organizācijām un kapitālsabiedrībām, kā arī šo līdzekļu izlietojuma, uzskaites, kontroles un pārskatu sniegšanas kārtību. Ar šo MK noteikumu projektu tiek daļēji izpildīts dotais uzdevums. |
| 3. | Saistītie politikas ietekmes novērtējumi un pētījumi | Ministru kabineta 2011.gada 20.oktobra rīkojums Nr.542 „Nacionālās identitātes, pilsoniskās sabiedrības un integrācijas politikas pamatnostādnes 2012. – 2018.gadam”.  Ministru kabineta 2011.gada 20.decembra apstiprinātais KNAB Informatīvais ziņojums. |
| 4. | Tiesiskā regulējuma mērķis un būtība | MK noteikumu projekts nosaka vienotu kārtību, kādā Sabiedrības integrācijas fonds piešķir valsts un pašvaldību budžeta līdzfinansējumu, kā arī ziedojumus un dāvinājumus nevalstiskajām organizācijām sabiedrības integrācijas veicināšanai un nevalstiskā sektora attīstības programmu un projektu īstenošanai, prasības kādām jāatbilst projekta iesniedzējam un sadarbības partnerim, projekta konkursa nolikuma apstiprināšanas un konkursa publicēšanas kārtību.  Tāpat MK noteikumu projekts nosaka vienotu kārtību, kādā tiek uzraudzīta projekta īstenošana un finanšu līdzekļu izlietošana atbilstoši projekta noteiktajiem mērķ­iem, kā arī kārtību, kādā tiek atgūti neatbilstoši veiktie izdevumi. To nepieciešams Ministru kabineta noteikumu projektā skaidri reglamentēt, lai izpildītu Administratīvā procesa likuma 11.pantā noteikto likuma atrunas principu, kas ļauj privātpersonai izdot nelabvēlīgu administratīvo aktu uz Ministru kabineta noteikumu pamata, ja likums ir tieši vai netieši pilnvarojis Ministru kabinetu to reglamentēt.  Vēršam uzmanību, ka Sabiedrības integrācijas fonda likuma 15.pants nosaka, ka Fonds izdod administratīvos aktus, pildot Sabiedrības integrācijas fonda likumā noteiktos Fonda uzdevumus. Sabiedrības integrācijas fonda 5.panta sestā daļa, nosaka, ka Ministru kabinets reglamentē nevalstisko organizāciju līdzfinansējuma piešķiršanas, vadības, uzraudzības un kontroles noteikumus. Savukārt Sabiedrības integrācijas fonda likuma 3.panta otrā daļas 9.punkts nosaka, ka Fonda uzdevums ir mērķtiecīgi un efektīvi apsaimniekot piešķirto finansējumu, nodrošinot kontroli pār līdzekļu izlietošanu. Ņemot vērā minēto, šāds pilnvarojums Ministru kabineta noteikumos iekļaut regulējumu, paredzot izdot nelabvēlīgus aktus, izriet no Sabiedrības integrācijas fonda likuma 5.pantā sestās daļas deleģējuma.  Tāpat arī atbilstoši citos likumos (piemēram, Eiropas Savienības struktūrfondu un kohēzijas fondu vadības likuma 13.panta pirmās daļas 3.punkts) noteiktajam, ar projektu uzraudzību un kontroli tiek saprasta arī projekta ietvaros veikto izdevumu atbilstības pārbaude un neatbilstoši veikto izdevumu atgūšana.  MK noteikumu projektā ir jāreglamentē piešķirtā līdzfinansējuma kontrole analoģiski kā tas notiek ar Eiropas Savienības struktūrfondu un Kohēzijas fondu finansējumu, jo ir būtiski, lai valsts budžeta līdzekļi tiktu piešķirti un izlietoti atbilstoši mērķim un, ja tiek konstatēts, ka piešķirtie līdzekļi netiek izlietoti atbilstoši paredzētajam mērķim, tad ir jānodrošina valsts budžeta līdzekļu efektīva atgūšana. |
| 5. | Projekta izstrādē iesaistītās institūcijas | Sabiedrības integrācijas fonds. |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība netika nodrošināta, jo MK noteikumu projekts nosaka efektīvu un caurskatāmu valsts budžeta līdzfinansējuma, ziedojumu un dāvinājumu izlietojuma nodrošinā­šanas kārtību, nevis līdzfinansējuma piešķiršanas prioritātes un atbalstāmās aktivitātes. |
| 7. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Latvijas Republikā reģistrētas biedrības, nodibinājumi, arodbiedrības, kā arī reliģiskas organizācijas un to iestādes. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | MK noteikumu projekts nosaka kārtību, kādā būtu piešķirams finansējums nevalstiskajām organizācijām, taču neuzliek par pienākumu piešķirt finansējumu minētajām organizācijām. Līdz ar to, MK noteikumu projektam nav tieša finansiāla ietekme uz nevalstiskajām organizācijām. |
| 4. | Tiesiskā regulējuma nefinansiālā ietekme | MK noteikumu projekts nodrošina nevalstisko organizāciju līdzdalībai piešķirtā valsts un pašvaldību budžeta līdzfinansējuma izlietojuma efektivitāti un caurspīdīgumu. |
| 5. | Administratīvās procedūras raksturojums | MK noteikumu projekts nosaka procedūru, kādā notiks nevalstisko organizāciju līdzdalībai piešķirtā valsts un pašvaldību budžetu līdzfinansējuma, kuru pārvalda Sabiedrības integrācijas fonds, piešķiršana, izlietojums, uzskaite, kontrole un pārskatu sniegšana. Tajā skaitā MK noteikumu projekts paredz procedūru, kā projekta iesniegumi iesniedzami un izskatāmi, kā pieņemami un paziņojami lēmumi par projektu iesniegumiem, kā iesniedzami projekta pārskati, kā veicama piešķirto valsts un pašvaldību budžetu līdzekļu izlietojuma kontrole un kā atgūstami neatbilstoši veiktie izdevumi.  MK noteikumu projekts paredz iespēju projekta iesniegumus iesniegt elektroniski. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Sabiedrības integrācijas fonds. |
| 2. | Projekta izpildes ietekme uz pārvaldes funkcijām | MK noteikumu projekts pārvaldes funkcijas neietekmēs. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | MK projekta apstiprināšanas gadījumā jaunas iestādes vai struktūras nebūs jāveido. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | MK projekta apstiprināšanas gadījumā netiek paredzēts likvidēt iestādes vai struktūras. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | MK projekta apstiprināšanas gadījumā netiek paredzēts reorganizēt iestādes vai struktūras. |
| 6. | Cita informācija | Nav. |

Anotācijas III, IV, V un VI sadaļa – projekts šīs jomas neskar.

Finanšu ministrs A.Vilks

2012.04.05. 11:58

1034

S.Sīlīte

67095531,

Signe.Silite@fm.gov.lv